FÆLLES HOLDNING (EF) Nr. 38/1999

fastlagt af Rådet den 13. september 1999

med henblik på vedtagelse af Europa-Parlamentets og Rådets beslutning nr. .../1999/EF om ændring af beslutning nr. 210/97/EF om vedtagelse af et handlingsprogram for toldvæsenet i EF ("Told 2000") og om ophævelse af Rådets beslutning nr. 91/341/EØF

(1999/C 317/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

i henhold til fremgangsmåden i traktatens artikel 251(3), og

ud fra følgende betragtninger:

1) Europa-Parlamentets og Rådets beslutning nr. 210/97/EF af 19. december 1996 om vedtagelse af et handlingsprogram for toldvæsenet i EF ("Told 2000")(4) fastlægger en fælles ramme af målsætninger, som danner grundlag for Fællesskabets indsats på toldområdet med henblik på at forbedre effektiviteten og ensartetheden i indsatsen på toldområdet inden for det indre markeds rammer;

2) systemerne for udveksling på fællesskabsplan af oplysninger på toldområdet har vist, at edb er nyttig som garant for en korrekt anvendelse af toldprocedurerne overalt i Fællesskabets toldområde og for beskyttelse af Fællesskabets egne indtægter, samtidig med at de administrative omkostninger reduceres til et minimum; disse systemer har vist sig at være væsentlige instrumenter i samarbejdet mellem toldadministrationerne i Den Europæiske Union;

3) der bør skabes systemer for fremsendelse og udveksling af oplysninger, og der bør skabes garanti for, at videreudviklingen sker under hensyn til toldsystemernes behov med henblik på at sikre et forsat samarbejde;

4) der foretages hvert år ca. 18 mio. forsendelsestransaktioner i Den Europæiske Union; udviklingen af det nye edb-baserede forsendelssystem tegner sig for 23 % af det samlede budget for Told 2000; det fremgår imidlertid af beretningen om iværksættelsen af dette program, at der har været alvorlige forsinkelser i forbindelse med omlægningen af forsendelsessystemet til edb;

5) et højt uddannelsesniveau af samme kvalitet i alle medlemsstaterne er en garanti for gennemførelsen af målsætningerne i dette program; for at styrke sammenhængen i Fællesskabets bestræbelser med henblik på at forbedre effektiveten og ensartetheden i Fællesskabets indsats på toldområdet bør der i forbindelse med programmet Told 2000 ske en videreudvikling af den faglige videreuddannelse af embedsmændene i medlemsstaternes toldadministrationer, der blev indført ved Matthaeus-programmet, som blev iværksat ved Rådets beslutning nr. 91/341/EØF af 20. juni 1991(5);

6) for at sikre sammenhængen i Fællesskabets indsats for at hjælpe de nationale administrationer med at forbedre indsatsen på toldområdet inden for rammerne af det indre marked er det absolut nødvendigt at skabe en fælles indstilling til videreførelsen af denne indsats;

7) den bedste måde at skabe denne fælles indstilling på er at integrere alle de aktioner, der vedrører arbejdsmetoder, informatisering og uddannelse af embedsmænd i toldadministrationerne, i et fælles retlig instrument og sikre dettes finansiering over en fælles budgetpost;

8) denne integrerede fremgangsmåde vil ikke blot sikre den budgetgennemskuelighed, som Europa-Parlamentet, Rådet og Kommissionen kræver, men også gøre den europæiske toldpolitik som helhed gennemskuelig;

9) bekæmpelsen af svig og sektorens effektivitet prioriteres i forbindelse med gennemførelsen af programmet;

10) programmet bør være åbent for de central- og østeuropæiske ansøgerlandes, Cyperns og Maltas deltagelse;

11) Den Europæiske Union har foreslået, at Tyrkiet fra sag til sag kan deltage i visse fællesskabsprogrammer på samme betingelser som dem, der gælder for de associerede lande i Central- og Østeuropa;

12) da beløb, der modtages fra ovennævnte tredjelande, er indtægter, der er øremærket til det pågældende program, bør der opføres som sådanne på den tilsvarende budgetpost;

13) i denne beslutning fastlægges der for programmets samlede varighed en finansieringsramme, der udgør det primære referencegrundlag som omhandlet i artikel 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(6);

14) for at de ændringer, der gennemføres ved denne beslutning, kan få fuld virkning, bør gennemførelsesperioden for programmet Told 2000 forlænges til den 31. december 2002;

15) for at bistå Kommissionen med forvaltningen af programmet og gøre det muligt at vedtage de nærmere anvendelsesregler er det nødvendigt at nedsætte et udvalg;

16) alle afgørelser truffet efter udvalgsproceduren bør være gennemskuelige for både Europa-Parlamentet, toldadministrationerne og erhvervslivet;

17) det er vigtigt, at der er gennemskuelighed i forbindelse med budgettet -

VEDTAGET FØLGENDE BESLUTNING:

Artikel 1

I beslutning nr. 210/97/EF foretages følgende ændringer:

1) Artikel 1 ændres således:

a) stk. 2 affattes således: "2. Handlingsprogrammet benævnes 'Told 2000' og gennemføres for perioden fra den 1. januar 1996 til den 31. december 2002."

b) følgende stykke indsættes: "2a. Strategien for toldpolitikken fastlægges i partnerskab mellem Kommissionen og medlemsstaterne i Toldpolitikudvalget, der består af generaldirektøren for toldanliggender i henholdsvis Kommissionen og de enkelte medlemsstater eller disses repræsentanter. Kommissionen underretter regelmæssigt dette udvalg om foranstaltningerne vedrørende gennemførelsen af programmet."

2) Artikel 3 udgår.

3) Artikel 8 ændres således:

a) i stk. 2, andet afsnit, punkt 2, andet led, udgår "i 1998".

b) Følgende stykker tilføjes: "3. Den i stk. 2, andet afsnit, punkt 2, andet led, nævnte informatisering af ordningen for fællesskabsforsendelse skal være fuldt operationel den 30. juni 2003. Kommissionen orienterer straks Parlamentet og Rådet om alle forsinkelser, der måtte opstå i forbindelse med udarbejdelsen og iværksættelsen af det nye edb-baserede forsendelssystem (NCTS).

4. Elementer til bekæmpelse af svig integreres i alle aktioner, der gennemføres som led i programmet, medmindre de er til hinder for en vellykket gennemførelse af aktionerne."

4) I artikel 11 ændres "i henhold til artikel 3" til "efter proceduren i artikel 16b".

5) I artikel 12 tilføjes følgende stykke: "5. Med forbehold af ændringer af finansforordningen af 21. december 1977 vedrørende De Europæiske Fællesskabers almindelige budget(7) og af Rådets afgørelse 94/728/EF, Euratom af 31. oktober 1994 om ordningen for De Europæiske Fællesskabers egne indtægter søger Kommissionen i partnerskab med Det Europæiske Fællesskabs medlemsstater(8) at fastsætte kriterier for støtte til overvågningen af medlemsstaternes indsats med hensyn til administrationen af opkrævningen af told."

6) Følgende artikel indsættes: "Artikel 13a

Kommunikations- og informationsudvekslingssystemer, håndbøger og vejledninger

1. Kommissionen og medlemsstaterne sikrer, at de eksisterende kommunikations- og informationsudvekslingssystemer, håndbøger og vejledninger, som de anser for nødvendige, kan anvendes på tilfredsstillende måde. De indfører sådanne nye kommunikations- og informationsudvekslingssystemer, håndbøger og vejledninger, som de anser for nødvendige, og sørger for, at de kan anvendes på tilfredsstillende måde.

2. Fællesskabselementerne i kommunikations- og informationsudvekslingssystemerne omfatter fællesskabsdatabaser, der er en del af disse systemer, udstyr, programmel og nettilslutninger, der skal være fælles for samtlige medlemsstater for at sikre systemernes sammenkobling og interkompatibilitet, hvad enten disse er installeret hos Kommissionen (eller en udpeget underleverandør) eller hos medlemsstaterne (eller en udpeget underleverandør).

3. De nationale elementer i kommunikations- og informationsudvekslingssystemerne omfatter nationale databaser, som udgør en del af systemerne, nettilslutninger mellem fællesskabselementerne og de nationale elementer samt det programmel og maskinel, som hver medlemsstat måtte anse for hensigtsmæssig for at få det fulde udbytte af systemerne overalt i administrationen."

7) Artikel 14 ændres således:

a) i stk. 1 udgår "beslutning 91/341/EØF og"

b) stk. 5 udgår.

8) Følgende artikel indsættes: "Artikel 14a

Udveksling af embedsmænd og seminarer

1. Kommissionen og medlemsstaterne tilrettelægger udvekslinger af embedsmænd. Hver udveksling målrettes mod et særligt arbejdsområde og forberedes i tilstrækkelig god tid og evalueres efterfølgende af de pågældende embedsmænd og administrationer.

Medlemsstaterne træffer de nødvendige foranstaltninger til, at de udvekslede embedsmænd kan deltage effektivt i arbejdet i værtsadministrationen. Med henblik herpå bemyndiges embedsmænd, der udveksles, til at foretage de formaliteter, der vedrører det arbejde, som de får overdraget. Når omstændighederne byder det og for at tage hensyn til krav i den enkelte medlemsstats retsorden, kan medlemsstaternes kompetente myndigheder begrænse rækkevidden af denne bemyndigelse.

I udvekslingsperioden sidestilles den udvekslede embedsmand med hensyn til civilretligt ansvar i forbindelse med udførelsen af hans opgaver med værtsmyndighedens nationale embedsmænd. De udvekslede embedsmænd er underlagt samme regler om tavshedspligt som de nationale embedsmænd.

2. Kommissionen og medlemsstaterne tilrettelægger seminarer med deltagelse af embedsmænd fra medlemsstaternes administrationer og Kommissionen og om nødvendigt repræsentanter fra erhvervslivet og universitetsverdenen."

9) Følgende artikler indsættes: "Artikel 16a

Ansøgerlandenes deltagelse

Programmet er åbent for de central- og østeuropæiske ansøgerlandes deltagelse i overensstemmelse med bestemmelserne i Europaaftalerne om fastsættelse af retningslinjerne og betingelserne for denne deltagelse samt for Cyperns og Maltas deltagelse, i det omfang Fællesskabets toldlovgivning åbner mulighed herfor. Inden for rammerne af toldunionen er programmet også åbent for Tyrkiets deltagelse, i det omfang Fællesskabets toldlovgivning åbner mulighed herfor.

Den årlige opdeling af de bevillinger, der afsættes til samfinansieringen af dette program, offentliggøres i bilag IV, del B, sektion III, i Den Europæiske Unions almindelige budget.

Artikel 16b

Udvalg

1. Kommissionen sikrer gennemførelsen af programmet. Med henblik herpå bistås den af et forvaltningsudvalg, der består af repræsentanter for medlemsstaterne og har Kommissionens repræsentant som formand.

2. Kommissionens repræsentant forelægger komitéen et udkast til de foranstaltninger, der skal træffes. Udvalget afgiver udtalelse om udkastet inden for en frist, som formanden kan fastsætte alt efter, hvor meget spørgsmålet haster. Udvalget udtaler sig med det flertal, der efter traktatens artikel 205, stk. 2, gælder for afgørelser, som Rådet skal træffe på forslag af Kommissionen. Ved afstemninger i udvalget vægtes de stemmer, der afgives af repræsentanterne for medlemsstaterne, som anført i nævnte artikel. Formanden deltager ikke i afstemningen.

3. Hvis Europa-Parlamentet med en begrundet beslutning gør opmærksom på, at et udkast til gennemførelsesforanstaltninger, som forventes vedtaget, og som er blevet forelagt for det i stk. 1 nævnte forvaltningsudvalg, indebærer en overskridelse af de gennemførelsesbeføjelser, som er fastlagt i denne retsakt, behandler Kommissionen udkastet på ny. Under hensyn til denne beslutning kan Kommissionen under overholdelse af fristen for den igangværende procedure forelægge udvalget et nyt udkast til gennemførelsesforanstaltninger, videreføre proceduren eller forelægge Europa-Parlamentet og Rådet et forslag til retsakt i henhold til traktaten. Kommissionen underretter Europa-Parlamentet og udvalget om, hvad den agter at gøre på baggrund af Europa-Parlamentets beslutning og om begrundelsen herfor.

4. Med forbehold af stk. 3 vedtager Kommissionen foranstaltninger, der straks finder anvendelse. Hvis de ikke er i overensstemmelse med udvalgets udtalelse, meddeles de omgående Rådet af Kommissionen. Kommissionen kan i så fald udsætte anvendelsen af de foranstaltninger, den har vedtaget, i tre måneder regnet fra datoen for meddelelsen.

5. Rådet kan med kvalificeret flertal træffe anden afgørelse inden for det tidsrum, der er fastsat i stk. 4."

10) Artikel 17 ændres således:

a) stk. 2 og 3 affattes således: "2. Medlemsstaterne sender Kommissionen:

- senest den 31. december 2000 en foreløbig rapport, og

- senest den 30. juni 2002 en endelig rapport

om gennemførelsen af dette program.

3. Kommissionen forelægger Europa-Parlamentet og Rådet:

- senest den 30. juni 2001 en foreløbig rapport om gennemførelsen af dette program

- senest den 30. juni 2001 en meddelelse om det hensigtsmæssige i at fortsætte dette program, evt. ledsaget af et passende forslag

- senest den 30. juni 2003 en endelig rapport om gennemførelsen af dette program.

Disse rapporter sendes ligeledes til Det Økonomiske og Sociale Udvalg til orientering."

b) følgende stykke tilføjes: "4. I meddelelsen og den endelige rapport i stk. 3 analyseres alle de fremskridt, der er gjort for alle programmets aktioner. De ledsages af en vedføjet rapport med en analyse af styrke og svagheder ved alle de edb-toldsystemer, som bidrager til gennemførelsen af det indre marked.

I disse vedføjede rapporter fremsættes ethvert egnet forslag til ensartet behandling af erhvervslivet på hele Fællesskabets toldområde og til, at indsamlingen af oplysninger kan tjene som en virkelig beskyttelse af Fællesskabets finansielle interesser."

11) Artikel 18, stk. 1, affattes således: "1. Med forbehold af aktioner, som finansieres som led i andre fællesskabsprogrammer, er finansieringsrammen for gennemførelsen af dette program fastsat til 135 mio. EUR for perioden den fra 1. januar 1996 til den 31. december 2002 efter de nærmere regler i bilaget.

De årlige bevillinger godkendes inden for de finansielle rammer."

12) Bilaget erstattes med teksten i bilaget til denne beslutning.

Artikel 2

Beslutning 91/341/EØF ophæves med virkning fra datoen for nærværende beslutnings ikrafttræden.

Artikel 3

Denne beslutning træder i kraft på dagen for offentliggørelsen i De Europæiske Fællesskabers Tidende.

Artikel 4

Denne beslutning er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 396 af 19.12.1998, s. 13, og EFT C 247 E af 31.8.1999, s. 28.

(2) EFT C 138 af 18.5.1999, s. 1.

(3) Europa-Parlamentets udtalelse af 15. april 1999 (EFT C 219 af 30.7.1999, s. 409), Rådets fælles holdning af 13. september 1999 og Europa-Parlamentets afgørelse af ... (endnu ikke offentliggjort i EFT).

(4) EFT L 33 af 4.2.1997, s. 24.

(5) EFT L 187 af 13.7.1991, s. 41.

(6) EFT C 172 af 18.6.1999, s. 1.

(7) EFT L 356 af 31.12.1977, s. 1. Forordningen er senest ændret ved forordning (EF, EKSF, Euratom) nr. 2729/98 (EFT L 347 af 23.12.1998, s. 3).

(8) EFT L 293 af 12.11.1994, s. 9.

BILAG

"BILAG

Fordeling af den i artikel 18, stk. 1, nævnte finansieringsramme

>TABELPOSITION>"

RÅDETS BEGRUNDELSE

I. INDLEDNING

1. Den 12. november 1998 forelagde Kommissionen et forslag på grundlag af artikel 95 (tidligere artikel 100 A) i EF-traktaten om ændring af beslutning af 19. december 1996 om vedtagelse af et handlingsprogram for toldvæsenet i EF ("Told 2000")(1).

2. Europa-Parlamentet og Det Økonomiske og Sociale Udvalg har afgivet udtalelse henholdsvis den 15. april 1999(2) og den 23.-24. marts 1999(3).

3. I lyset af disse udtalelse har Kommissionen den 2. juni 1999 forelagt et ændret forslag i overensstemmelse med traktatens artikel 250, stk. 2(4).

4. Den 13. september 1999 fastlagde Rådet sin fælles holdning i overensstemmelse med traktatens artikel 251.

II. FORMÅL

Kommissionens forslag har først og fremmest til formål at forlænge gyldighedsperioden for den beslutning fra 1996, hvorved der blev indført et handlingsprogram for toldvæsenet, som er gyldigt indtil udgangen af år 2000, indtil den 31. december 2002. Dette forslag rækker dog videre, eftersom det tager sigte på i et fælles retligt instrument og i en fælles budgetpost at integrere forskellige aktioner vedrørende navnlig overgang til edb, faglig uddannelse samt faglig bistand til visse tredjelande.

III. ANALYSE AF DEN FÆLLES HOLDNING

1. Indholdet af Europa-Parlamentets ændring 1 er omfattet af Rådets afgørelse af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen, og især af artikel 7(5).

2. Parlamentets ændring 2 er gengivet i betragtning nr. 13 i ændret form.

3. Rådet har godkendt substansen i ændring 3, og den er gengivet i betragtning nr. 4. Rådet er dog enigt med Kommissionen i, at det ikke er hensigtsmæssigt i en retsakt at understrege forsinkelsen i den igangværende omlægning af forsendelsessystemet til edb.

4. Ændring 4, 6, 7, 9 og 10, som vedrører betragtningerne, indgår alle fuldt ud i den fælles holdning. Ændring 8, som ikke indgik i Kommissionens ændrede forslag, findes i ændret form i betragtning nr. 15 (se kommentarerne i punkt 5 nedenfor).

5. Med hensyn til ændring 11 og 18, som angår udvalgsprocedurerne, har Rådet valgt en ny indfaldsvinkel, hvor der skelnes mellem på den ene side de strategiske spørgsmål i toldpolitikken og på den anden side de spørgsmål, der knytter sig til programmets gennemførelse. Strategien for toldpolitikken fastlægges i fællesskab af Kommissionen og medlemsstaterne i toldpolitikudvalget, hvor generaldirektørerne for toldanliggender eller deres suppleanter mødes. Der er således i beslutningens artikel 1 indføjet et nyt stk. 2a.

Programmet gennemføres af Kommissionen bistået af en forvaltningskomité. Der er således indføjet en ny artikel 16b.

6. Ændring 12, 13, 14, 15, 16, 17 og 19 indgår alle fuldt ud i Rådets fælles holdning.

7. Med hensyn til ændring 20, som omhandler budgetspørgsmål, er Rådet blevet enigt om en kompromisløsning, hvor finansieringsrammen for gennemførelsen af programmet fastsættes til 135 mio. EUR efter de retningslinjer og den fordeling, der findes i et bilag til retsakten.

8. I forhold til Kommissionens forslag indfører Rådet endelig en række ændringer af teknisk art. Disse nye bestemmelser vedrører

- artikel 1, stk. 2: programmets titel ændres og benævnes "Told 2002"

- den nye artikel 13a, stk. 2: der er blevet tilføjet en henvisning til "EF-databaser"

- den nye artikel 14a, stk. 1, andet afsnit: nye bestemmelser omhandler embedsmænds beføjelser, når de deltager i udvekslinger

- artikel 17: datoerne for medlemsstaternes og Kommissionens fremlæggelse af rapporter er blevet ændret.

IV. KONKLUSION

Rådet er af den opfattelse, at den fælles holdning er i overensstemmelse med målene, nemlig at forlænge og udvide EF-handlingsprogrammet for toldvæsenet. Dette nye juridiske instrument skal ikke blot muliggøre, at de igangværende foranstaltninger fortsætter, men ligeledes udvikle visse særlig betydningsfulde foranstaltninger såsom omlægning af forsendelsessystemet til edb, hvilket er et væsentligt element i bekæmpelsen af svig.

Med dette formål for øje har Rådet i det væsentlige medtaget Europa-Parlamentets ændringsforslag.

(1) EFT C 396 af 19.12.1998, s. 13.

(2) EFT C 219 af 30.7.1999, s. 409.

(3) EFT C 138 af 18.5.1999, s. 1.

(4) EFT C 247 E af 31.8.1999, s. 28.

(5) EFT L 184 af 17.7.1999, s. 23.